
RAPORT DE SPECIALITATE
Privind modificarea HCLMT nr. 625/19.12.2014, în vederea înlocuirii reprezentantului Consiliului Local al Municipiului Timişoara în cadrul societăţii Start Afaceri T&D SRL – administrator al "Structurii Locale pentru sprijinirea afacerilor în Comuna Dumbrăviţa - Incubator de Afaceri"

Având în vedere Referatul de aprobare al proiectului de hotărâre  al Primarului Municipiului Timișoara și Proiectul de hotărâre privind înlocuirea reprezentantului Consiliului Local al Municipiului Timişoara în cadrul societăţii Start Afaceri T&D SRL – administrator al "Structurii Locale pentru sprijinirea afacerilor în Comuna Dumbrăviţa - Incubator de Afaceri",

Facem următoarele precizări:

Prin HCLMT 625/19.12.2014 s-a aprobat înfiinţarea societăţii Start Afaceri T&D SRL, a cărei domeniu principal de activitate este administrarea obiectivului “Structuri locale de sprijinire a afacerilor în comuna Dumbrăviţa - Incubator de afaceri”.     

Proiectul „Structuri locale pentru sprijinirea afacerilor în comuna Dumbrăviţa - Incubator de afaceri”, SMIS 26443, finanţat în cadrul Programului Operaţional Regional 2007-2013, Axa prioritară 1 – Sprijinirea dezvoltării durabile a oraşelor – poli urbani de creştere, Domeniul major de intervenţie 1.1 – Planuri integrate de dezvoltare urbană, Sub-domeniul: Poli de creştere, a fost implementat în parteneriat de către Municipiul Timişoara şi Comuna Dumbrăviţa, obiectivele colaborării partenerilor fiind:
1. Crearea unei structuri locale pentru sprijinirea afacerilor – Incubator de afaceri din comuna Dumbrăviţa;
2. Administrarea în comun a acestei structuri locale pentru sprijinirea afacerilor -  Incubator de afaceri din comuna Dumbrăviţa.

Prin proiect a fost realizată o structură de sprijin pentru afaceri de tip incubator, localizată în comuna Dumbrăviţa, jud. Timiş, str. Bela Bartok nr.4, într-o zonă cu acces facil atât din punctul de vedere al mijloacelor de transport în comun cât şi din punctul de vedere al căilor de acces rutiere şi pietonale.
Din punct de vedere constructiv, investiţia este realizată din 2 corpuri de clădire cu următoarele caracteristici:
- Corpul A în regim P+2E, găzduieşte următoarele funcţiuni: 
	- parterul: 2 săli polivalente, front desk, copy center, spaţii tehnice, grupuri sanitare şi circulaţii;
	- etajul 1: 2 spaţii locaţie firme de servicii, 1 spaţiu all inclusive locaţie firme de servicii, 1 birou administraţie incubator, 2 birouri administraţie firme productive, grupuri sanitare, circulaţii;
	- etajul 2: 3 spaţii locaţie firme de servicii, 1 spaţiu all inclusive locaţie firme de servicii, 2 birouri administraţie firme productive,  grupuri sanitare, circulaţii;
- Corpul B în regim P – corp tip hală, găzduieşte următoarele funcţiuni: 4 spaţii de producţie/depozitare, vestiare, grupuri sanitare şi circulaţii.

Prin Hotărârea Consiliului Local al Municipiului Timişoara nr. 141/18.10.2016 a fost desemnat dl. Dimeca Radu Dragoş  ca reprezentant al Consiliului Local al Municipiului Timişoara în Adunarea Generală a Asociaţilor. 
Deoarece, în urma ultimelor alegeri locale, dl. Dimeca Radu Dragoş  nu mai deţine funcţia de consilier local, este necesar să se ia act de încetarea mandatului de reprezentare al acestuia şi desemnarea unui nou reprezentant al Consiliului Local al Municipiului Timişoara în Adunarea Generală a Asociaţilor.

În concluzie,  

PROPUNEM:
· aprobarea înlocuirii domnului Dimeca Radu Dragoș în Adunarea Generală a Societăţii „Start Afaceri T&D” SRL, ca urmare a încetării mandatului de consilier local şi modificarea art. 2 din Hotărârea Consiliului Local al Municipiului Timişoara nr. 625/19.12.2014, modificată prin HCLMT nr. 141/18.06.2016, după cum urmează:
„Se desemnează reprezentantul Consiliului Local al Municipiului Timişoara ………………  în Adunarea Generală a Asociaţilor societăţii „Start Afaceri T&D” SRL”.
· la data aprobării hotărârii, Hotărârea Consiliului Local Timișoara nr. 141/18.06.2016 își încetează aplicabilitatea;
· restul articolelor Hotărârii Consiliului Local Timișoara nr. 625/19.12.2014 rămân nemodificate.

Având în vedere prevederile legale expuse în prezentul raport, apreciem că Proiectul de hotărâre, privind înlocuirea reprezentantului Consiliului Local al Municipiului Timişoara în cadrul societăţii Start Afaceri T&D SRL – administrator al "Structurii Locale pentru sprijinirea afacerilor în Comuna Dumbrăviţa - Incubator de Afaceri", îndeplinește condițiile pentru a fi supus dezbaterii și aprobării plenului consiliului local. 

